La Secretària suplent designada per la Presidenta en aquest Ple de la Comissió, relaciona les reclamacions que han tingut entrada des del darrer Ple que va tenir lloc el passat 26 de juliol que són el números d'expedient 283/2018 i 284/2018, que es tramitaran de conformitat amb la valoració de les admissions que s'ha dut a terme.
Proposta de resolució d'estimació parcial de la sol·licitud d'accés a informació pública 1/2018
El senyor Josep Mir, ponent de la Proposta de resolució d'estimació parcial de la sol·licitud d'accés a informació pública 1/2018 exposa els termes de la sol·licitud en què la persona reclamant dels expedients de les Reclamacions 137/2018 i 146/2018, les quals van finalitzar mitjançant la Resolució 173/2018, de 12 de juliol, demana accedir als documents que integren els expedients administratius de la comissió.
Es proposa l'estimació parcial de l'accés als expedients tramitats atès que aquests contenen un document l'accés al qual va ser desestimat per la Resolució 173/2018, de 12 de juliol, de manera que mitjançant aquesta via d'accés a l'expedient la persona reclamant no pugui tenir accés a un document el dret d'accés al qual ha estat desestimat en resoldre's les reclamacions presentades davant la GAIP.
Proposta de resolució d'incident d'execució de la Resolució 172/2018
La senyora Elisabet Samarra, ponent de la Proposta de resolució d'incident d'execució de la Resolució 172/2018, de 12 de juliol, exposa la petició de pròrroga del termini d'execució de la Resolució 172/2018 plantejada per part de l'Ajuntament, que es considera suficientment motivada i per tant, es valora pertinent concedir l'ampliació de termini ateses les circumstàncies per al compliment de la Resolució 172/2018, de 12 de juliol.
Proposta de resolució d'estimació parcial de la Reclamació 184/2018
La senyora Elisabet Samarra, ponent de la Proposta de resolució d'estimació parcial de la Reclamació 184/2018, interposada contra l'Ajuntament de Vallirana, en la qual s'estima parcialment el dret a accedir a la quantitat anual percebuda per cada grup polític des del 1985 fins a finals de l'any 2016 i al desglossament anual de les despeses dels grups, amb factures incloses, amb càrrec a aquestes aportacions econòmiques des de l'any 2011 fins al 2016 juntament amb el justificant de conformitat de rebuda de cada portaveu, exposa alguns elements de la tramitació i destaca que es desestima la part de la informació relativa a les subvencions concedides des del 2011 fins al 2016, que ja han estat informades, i el rebut signat pel portaveu dels grups, atès que no existiria, tenint en compte que les subvencions es satisfan per transferència bancària.
Proposta de resolució d'estimació de la Reclamació 187/2018
El senyor Josep Mir, ponent de la Proposta de resolució d'estimació de la Reclamació 187/2018, interposada contra l'Ajuntament de Rubí, en què es demana documentació relativa al manteniment d'instal·lacions elèctriques, exposa els elements més destacats d'aquest procediment que duen a l'estimació del dret a la persona reclamant a la informació reclamada.
Proposta de resolució d'estimació de la Reclamació 194/2018
El senyor Josep Mir, ponent de la Proposta de resolució d'estimació de la Reclamació 194/2018, que s'ha interposat contra l'Ajuntament de Sant Hilari Sacalm, en què es demana documentació relativa al projecte d'obres d'una urbanització, exposa els antecedents del cas i posa de manifest la inactivitat de l'Ajuntament atès que no va resoldre la sol·licitud d'accés ni ha emès l'informe jurídic sol·licitat per la Comissió en la tramitació de l'expedient.
Proposta de resolució d'estimació parcial de la Reclamació 199/2018
El senyor Josep Mir, ponent de la Proposta de resolució d'estimació parcial de la Reclamació 199/2018, exposa els elements més destacats de la tramitació d'aquesta Reclamació interposada contra l'Ajuntament de Vilassar de Dalt, en què es demanen els decrets d'Alcaldia, registre municipal, factures i reparaments de la intervenció.
Proposta de resolució d'estimació de la Reclamació 213/2018
El senyor Josep Mir, ponent de la Proposta de resolució d'estimació de la Reclamació 213/2018, que s'ha plantejat contra l'Ajuntament de Vilassar de Dalt, en què es demana documentació relativa a una comunicació al Cadastre, exposa alguns elements de la tramitació i destaca la manca de col·laboració de l'Ajuntament atès que no ha emès l'informe jurídic sol·licitat per la Comissió en la tramitació de l'expedient.
Proposta de resolució de finalització de la Reclamació 250/2018 per pèrdua d'objecte
El senyor Josep Mir, ponent de la Proposta de resolució de finalització per pèrdua d'objecte relativa a la Reclamació 250/2018, interposada contra el Departament d'Ensenyament, en què es demana accés als ajuts individuals de menjador concedits a l'alumnat d'infantil, primària i secundària a Catalunya, assenyala els elements de tramitació que duen a finalitzar la reclamació per pèrdua sobrevinguda de l'objecte, en tant que durant la tramitació del procediment davant la Comissió, el Departament ha precisat que ha lliurat la informació reclamada a la persona reclamant.
Proposta de resolució de finalització de la Reclamació 261/2018 per desistiment
El senyor Josep Mir, ponent de la Proposta de finalització de la Reclamació 261/2018, interposada contra l'Ajuntament de Tarragona, en què es demana l'expedient sobre un edifici municipal, exposa que des de la Comissió es va notificar un requeriment d'esmena a la persona reclamant atès que no ha aportat cap evidència que acrediti la presentació efectiva d'una sol·licitud a l'Ajuntament amb l'objecte d'accedir a la informació reclamada.
En resposta a aquest requeriment, la persona reclamant ha informat a la Comissió que, per una errada, no va presentar aquesta sol·licitud a l'Ajuntament i com a conseqüència opera el desistiment de la reclamació.
No es fa ús del torn obert de paraules.
La secretària suplent Vist i plau